น้ำมันดิบปิดพุ่ง 2.21 ดอลล์
สัญญาน้ำมันดิบตลาดนิวยอร์กปิดพุ่งขึ้น 2.21 ดอลล์ที่ 93.64 ดอลลาร์/บาร์เรล หลังจำนวนคนว่างงานสหรัฐลดลง
26 เม.ย. 2556

สัญญาน้ำมันดิบตลาดนิวยอร์กปิดพุ่งขึ้น 2.21 ดอลล์ที่ 93.64 ดอลลาร์/บาร์เรล หลังจำนวนคนว่างงานสหรัฐลดลง
สัญญาน้ำมันดิบเวสต์เท็กซัส (WTI) ตลาดนิวยอร์ก  ส่งมอบเดือนมิ.ย.พุ่งขึ้น 2.21 ดอลลาร์ หรือ 2.4% ปิดที่ 93.64 ดอลลาร์/บาร์เรล
ส่วนสัญญาน้ำมันดิบเบรนท์ส่งมอบเดือนมิ.ย.ที่ตลาดลอนดอน เพิ่มขึ้น 1.68 ดอลลาร์ หรือ 1.65% ปิดที่ 103.41 ดอลลาร์/บาร์เรล
ภาวะการซื้อขายในตลาดน้ำมันนิวยอร์กเป็นไปอย่างคึกคักหลังจากกระทรวงแรงงานสหรัฐระบุว่า จำนวนผู้ขอรับสวัสดิการว่างงานในรอบสัปดาห์ที่สิ้นสุดวันที่ 20 เม.ย.ลดลง 16,000 ราย มาอยู่ที่ระดับ 339,000 ราย ซึ่งลดลงมากกว่าที่นักวิเคราะห์ส่วนใหญ่คาดว่าจะขยับลงมาอยู่ที่ระดับ 351,000 ราย จากสัปดาห์ก่อนหน้าที่ระดับ 352,000 ราย
ขณะที่จำนวนผู้ขอรับสวัสดิการว่างงานติดต่อกันโดยเฉลี่ย 4 สัปดาห์ ลดลง 4,500 ราย แตะระดับ 357,500 รายสะท้อนให้เห็นว่า ตลาดแรงงานของสหรัฐยังคงอยู่ในระยะฟื้นตัว